RESOLUCIÓN do 11 de maio de 2007 pola que se convoca e se regula a concesión de subvencións para o ano 2007 en materia de consumo ás organizacións de consumidores da Comunidade Autónoma de Galicia.
INSTITUTO GALEGO DE CONSUMO — III. OUTRAS DISPOSICIÓNS — 16/05/2007

O artigo 51 da Constitución española, determina como obxectivo da actuación dos poderes públicos, o fomento e fortalecemento das organizacións representativas dos consumidores e usuarios, para a representación e defensa dos seus intereses.
O Estatuto de autonomía de Galicia, no seu artigo 30, número 1 parágrafo cuarto, outórgalle á Comunidade Galega competencias exclusivas en materia de consumo.
O artigo 24 do título III do Estatuto galego do consumidor e usuario (Lei 12/1984, do 28 de decembro), establece que a comunidade autónoma promoverá, fomentará e, se é o caso, habilitará ou apoiará a creación de oficinas e servizos de información ao consumidor e usuario, xa sexan de titularidade pública xa dependan dunha organización ou asociación de consumidores. Tamén establece no artigo 26 que os poderes públicos promoverán a educación e a formación permanente dos consumidores ou usuarios, coa finalidade de que poidan acadar e desenvolver un comportamento en liberdade e responsabilidade, no mercado de bens e servizos, e cheguen a coñecer os seus dereitos e deberes e a maneira axeitada de exercelos.
Para dar cumprimento a todos estes preceptos legais, resulta determinante contar con organizacións de consumidores e usuarios suficientemente dotadas, profesionais e fortes, como canle en que se desenvolva de forma eficaz non só o labor formativo e informativo aos consumidores, senón tamén a súa participación na toma de decisións e na defensa dos consumidores e usuarios.
Neste sentido, contribuír a garantir a súa continuidade, favorecendo a súa consolidación e capacidade técnica, mediante a creación e funcionamento de gabinetes técnicos e xurídicos que sirvan de base real de actuación no labor de defensa dos consumidores que teñen encomendado; cooperar ao mantemento das súas sedes; así como á realización de actividades tendentes á protección e asesoramento do consumidor; xunto ao apoio necesario para que os seus medios materiais sexan acordes coas necesidades de actuación, así como o impulso da súa mutua cooperación, seguen a ser os obxectivos que se pretenden acadar mediante a concesión de subvencións ás organizacións de consumidores e usuarios de Galicia.
Por outra banda, as políticas desenvolvidas polas institucións comunitarias e a súa transposición no dereito transnacional veñen conceptuando a política de defensa das persoas consumidoras como un elemento esencial da mellora do nivel de vida da cidadanía europea. Partindo de que a formación dos consumidores é determinante para a súa protección, senta as bases dunha formación permanente en que é preciso contar coa colaboración das organizacións de consumidores, que deberán, á vez, prepararse cada día máis para cumpriren con este importante papel de capacitación da cidadanía para que participe activamente no mercado.
As organizacións de consumidores teñen que prestar servizos de calidade ao cidadán que os demanda e incrementar a eficacia da súa actuación pública e representativa, o que require un sistema de financiamento abondo para a actividade que realicen a través de programas concretos de actuación. Por outra banda, preténdese apoiar a creación de novas organizacións de consumidores e usuarios por entender que se trata dunha das canles máis axeitadas para a protección e defensa dos consumidores.
Esta resolución ten por obxecto convocar axudas dirixidas ás organizacións de consumidores para o mantemento e funcionamento das súas oficinas de información ao consumidor e a realización de proxectos encamiñados á defensa dos consumidores e usuarios para o ano 2007, así como establecer as bases aplicables a esta liña de subvención de acordo con establecido na Lei 38/2003, do 17 de novembro, xeral de subvencións, o artigo 78 do texto refundido da Lei de réxime financeiro e orzamentario de Galicia, e o disposto no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Así, atendendo ao anteriormente sinalado como marco de apoio ás accións tendentes á defensa dos dereitos dos consumidores galegos,
DISPOÑO:
Artigo 1º.-Obxecto.
O obxecto da presente resolución é a regulación e a convocatoria da concesión de subvencións, en réxime de concorrencia competitiva, ás organizacións de consumidores e usuarios da Comunidade Autónoma de Galicia para o desenvolvemento da súa actividade de defensa e protección dos dereitos dos consumidores e usuarios durante o ano 2007.
En concreto, consideraranse actuacións subvencionables:
a) Os gastos derivados do mantemento e funcionamento de sedes.
b) A creación e funcionamento de gabinetes técnico-xurídicos.
c) A realización de programas e actividades das organizacións de consumidores e usuarios da Comunidade Autónoma de Galicia para a defensa e protección dos dereitos dos consumidores e usuarios durante o ano 2007.
A xestións das axudas farase de acordo ao artigo 8.3º da Lei 38/2003, do 17 de novembro, xeral de subvencións, con base nos principios de publicidade, transparencia, concorrencia, obxectividade, igualdade e non-discriminación.
Artigo 2º.-Beneficiarios.
1. Poderán ser beneficiarios destas axudas as organizacións de consumidores que estean legalmente constituídas e inscritas, no momento de publicarse esta resolución no Diario Oficial de Galicia, na sección xeral do Rexistro de Organizacións de Consumidores e Usuarios de Galicia a que se refire o Decreto 95/1984, do 24 de maio.
2. Non obstante, poderán solicitar estas subvencións as organizacións de consumidores e usuarios de nova creación. Neste último caso, para poderen ser beneficiarias das axudas deben reunir todos os requisitos que se exixen no artigo 3º da presente resolución e no resto do seu articulado e atoparse legalmente constituídas e inscritas, no momento de ditarse a resolución de concesión, na sección xeral do Rexistro de Organizacións de Consumidores e Usuarios de Galicia.
3. Non poderán ser beneficiarias destas axudas aquelas organizacións que, incumprindo manifestamente os seus deberes legais, non colaboraren ou non facilitaren a información solicitada polo Instituto Galego de Consumo. Tampouco poderán ser beneficiarias aquelas organizacións que, séndolle concedida unha axuda en anteriores convocatorias, non tiveren xustificado o investimento subvencionado.
Artigo 3º.-Requisitos dos beneficiarios.
Para que as organizacións poidan beneficiarse destas axudas deberán cumprir, os seguintes requisitos:
1. Dispoñer, cando menos, dunha oficina cuxa finalidade primordial sexa a defensa dos consumidores e usuarios e que estea aberta ao público un mínimo de 25 horas semanais, polo menos 5 horas diarias, e que deberá cumprir coas obrigas recollidas no Decreto 185/1994.
2. Facilitarlle nas súas oficinas, información a todos os consumidores que así o soliciten para o axeitado exercicio dos seus dereitos e atender e tramitar reclamacións e denuncias dos seus asociados.
3. Dispoñer, polo menos, en cada unha das oficinas abertas ao público, dunha persoa contratada con cualificación abonda en materia de consumo para prestar o servizo de atención ao consumidor. Este requisito non será exixible no momento da presentación da solicitude de axuda, pero deberá acreditarse no prazo de 30 días desde a notificación da concesión da axuda. Considérase cualificación abonda en materia de consumo os cursos cunha duración igual ou superior a 20 horas impartidos por universidades ou recoñecidos polas administracións de consumo autonómicas ou estatal. Será preciso acreditar ante o Instituto Galego de Consumo a dita formación coa presentación da documentación que demostre o cumprimento deste requisito no momento da xustificación da subvención, unicamente por parte das organizacións a que se lle adxudique a axuda convocada ao abeiro desta resolución. Para a solicitude da axuda, a dita acreditación pode substituírse por un certificado do/a secretario/a co visto e prace
do/a presidente/a en referencia e este extremo nos termos establecidos no anexo V.
4. Atoparse adheridas ao sistema arbitral de consumo a través da Xunta Arbitral de Consumo de Galicia, tendo o deber de participar nos colexios arbitrais a través dos árbitros designados por elas.
5. Ter un mínimo de 100 socios ao día no pagamento das súas cotas no ano 2006.
6. Non estar incurso nalgunha das circunstancias previstas no artigo 13 da Lei 38/2003, do 17 de novembro, xeral de subvencións.
7. Estar ao día no cumprimento das obrigas tributarias estatais e autonómicas e da Seguridade Social e non ter pendente de pagamento ningunha outra débeda por ningún concepto, coa Administración pública da Comunidade Autónoma.
Artigo 4º.-Actividades e conceptos susceptibles de subvención.
As subvencións concederanse para atender aos seguintes conceptos:
1. Gastos xerados polo funcionamento das oficinas de atención ao consumidor das organizacións de consumidores.
Dentro deste concepto atenderase:
a) Alugamento, reparación e conservación do local e mobiliario da oficina. Incluídos nesta alínea serán tamén obxecto de subvención os gastos de adaptación da oficina aos requisitos de accesibilidade para discapacitados.
b) Gastos de subministración inherentes á actividade desenvolvida, como servizo de telecomunicación (teléfono, fax e internet), servizo de correos, material de oficina, electricidade, acondicionamento térmico, auga e limpeza. Non serán subvencionados os gastos de telefonía móbil nin de subscrición a publicacións que non sexan estritamente de consumo.
c) Gastos de persoal cualificado da oficina, que deberá ter contrato laboral e estar dado de alta na Seguridade Social.
2. Gastos de creación e/ou funcionamento de gabinetes técnico-xurídicos de asesoramento ás organizacións de consumidores e usuarios e de atención ao consumidor.
Terá a consideración de gasto a creación e funcionamento de gabinetes técnico-xurídicos de asesoramento á organización solicitante e de atención ao consumidor que estean integrados, cando menos, por unha persoa, de carácter físico ou xurídico, que teñan carácter técnico-xurídico acreditable e reúnan os seguintes requisitos:
a) Dedicar, en exclusiva, ao asesoramento da organización e atención ao consumidor e usuario, polo menos 15 horas semanais presenciais no horario de atención ao público dentro da sede da organización.
b) Manter coa asociación solicitante unha vinculación laboral mediante contrato e estar dado de alta na Seguridade Social ou, se é o caso, un arrendamento de servizos.
c) En todo caso o devandito gabinete non poderá contar entre os seus membros ou persoal que del dependa, con ningunha persoa pertencente aos cadros directivos da Organización beneficiaria da subvención.
d) Só serán subvencionables os gastos derivados dos servizos xurídicos prestados polo dito gabinete. Entenderase por servizos xurídicos a actividade profesional que desenvolva o gabinete tal como a súa intervención no asesoramento dos temas en que sexa consultado pola asociación ou a interposición de demandas xudiciais individuais ou colectivas ou a intervención en xuízos en que se vexan implicados os dereitos dos consumidores.
No caso de contratación de persoas físicas, será a asociación beneficiaria a que asuma todos os dereitos e deberes inherentes á súa condición de empregador respecto deste persoal, sendo o Instituto Galego de Consumo de todo alleo ás referidas relacións.
3. Execución de proxectos destinados á protección e asesoramento aos consumidores e usuarios:
Poderán ser obxecto de subvención os gastos dos seguintes proxectos:
a) A realización dunha campaña de adhesión de establecementos comerciais e profesionais ao sistema arbitral de consumo. O obxectivo principal da campaña é a adhesión de establecementos comerciais e profesionais da Comunidade Autónoma de Galicia ao sistema arbitral de consumo. Cada organización realizará a campaña no seu ámbito de actuación territorial.
A campaña realizarase principalmente nos seguintes sectores: construción e venda de vivendas, talleres de reparación de vehículos, mobles, venda e reparación de electrodomésticos, axencias de viaxe e transportes.
Co obxecto de poder verificar o número de empresas adheridas, na solicitude de adhesión do establecemento deberá facerse constar unha referencia na que se indique a participación da asociación no fomento da dita adhesión, no caso de que sexa a empresa quen directamente solicite á Xunta Arbitral de Consumo de Galicia a adhesión. Así mesmo, as solicitudes de adhesión poden ser canalizadas a través da asociación sendo esta quen as remita, debidamente cubertas, á Xunta Arbitral de Consumo de Galicia, deixando así constancia da súa participación no fomento das ditas adhesións.
b) Proxectos que consistan na realización de estudos de campo dirixidos a identificar problemas dos consumidores en sectores de especial importancia ou impacto socioeconómico.
Para a avaliación destes proxectos, o Instituto Galego de Consumo poderá contar co asesoramento de expertos técnicos en metodoloxía cando así o ache oportuno.
c) Proxectos encamiñados a promover e fomentar o asociacionismo dos consumidores e usuarios destinados a captar novos socios.
d) A realización de proxectos formativos -incluídos os programas de formación dirixidos ás asociacións de nais e pais de alumnos (ampas) dos centros escolares como apoio ás actividades da rede galega de educación ao consumidor -destinadas á formación e orientación dos consumidores e usuarios relacionadas coas seguintes materias: consumo responsable, servizos de asistencia técnica, reparación de vehículos, Lei de garantía de venda de bens de consumo, vivenda, telecomunicacións, servizos financeiros e de seguros.
Así mesmo, financiarase a edición de publicacións que sirvan de apoio ás ditas actividades formativas.
En todas as manifestacións gráficas das actividades subvencionadas, calquera que sexa a súa dimensión ou formato, deberá constar a colaboración do IGC mediante a inclusión do logotipo deste organismo autónomo.
A actividade formativa será impartida por persoal con cualificación abonda en materia de consumo, entendendo como tal os cursos cunha duración igual ou superior a 20 horas impartidos por universidades ou recoñecidos polas administracións de consumo autonómicas ou estatal ou experiencia acreditada en materia de consumo.
A duración mínima do dito proxecto formativo será de 20 horas presenciais.
Poderá ir acompañada de campañas de orientación e información sobre os dereitos dos consumidores e usuarios en relación coa materia para a cal se organiza a actividade formativa, realizadas a través dos medios de comunicación (campañas en prensa, programas periódicos de radio e televisión, paneis publicitarios...) co fin de publicitar a actividade formativa; neste caso é preciso facer constar en lugar visible o patrocinio do Instituto Galego de Consumo.
O pagamento aos relatores das accións formativas farase por medio de factura con desconto do IRPF correspondente, e non superando en ningún caso a cantidade de 110 /hora. En ningún caso se financiará a entrega dun agasallo como pagamento.
Financiaranse un máximo de dous proxectos por organización, aos cales se adscribirán as distintas actividades que se programen.
Artigo 5º.-Contía máxima da axuda.
O Instituto Galego de Consumo concederá axudas ás organizacións de consumidores de Galicia por un importe total de 430.000 euros, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte da aplicación dos criterios de valoración. Tal incremento de crédito, que poderá provir de xeracións, ampliacións ou incorporacións de crédito, será obxecto de publicación no DOG sen que supoña a apertura dun novo prazo de presentación de solicitudes.
Os gastos subvencionables nos números 1 e 2 do artigo 4º da presente resolución terán una contía total de 240.000 euros con cargo á aplicación orzamentaria 10.80.613B.481.0 dos orzamentos xerais da Comunidade Autónoma de Galicia para o ano 2007, na cal existe crédito adecuado e suficiente.
Os gastos subvencionables no número 3 do artigo 4º, terán unha contía de 190.000 euros con cargo á aplicación orzamentaria 10.80.613B.781.0 dos orzamentos xerais da Comunidade Autónoma de Galicia para o ano 2007, na cal existe crédito adecuado e suficiente.
A axuda poderá financiar os gastos de funcionamento das oficinas e da creación de gabinetes técnico-xurídicos ata un 100% dos gastos obxecto de financiamento, e tamén poderá financiar ata un 70% do custo total dos gastos obxecto de financiamento polos proxectos realizados.
Artigo 6º.-Solicitude e documentación.
1. O prazo para a presentación das solicitudes será de 1 mes, contado a partir do día seguinte ao da publicación da presente resolución no Diario Oficial de Galicia.
2. As solicitudes, segundo o modelo do anexo I, para as axudas económicas previstas na presente resolución, dirixiranse ao presidente do Instituto Galego de Consumo e poderán presentarse nos servizos provinciais ou centrais do Instituto Galego de Consumo, sendo en todo caso de aplicación o disposto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa actual redacción; inclúense os rexistros dos concellos que teñan subscrito convenio de colaboración para a implantación dun sistema intercomunicado de rexistro coa Administración da Comunidade Autónoma de Galicia.
3. Non será necesaria a presentación de todos aqueles documentos que consten en poder da Xunta de Galicia, debendo indicar o solicitante, co obxecto da súa rápida localización, a unidade administrativa en que se atopan.
4. As solicitudes irán acompañadas da seguinte documentación:
a) Copia compulsada do CIF.
b) Certificado do/a secretario/a co visto e prace do/a presidente/a comprensivo do acordo polo cal se acolle á axuda xunto co orzamento de gastos da entidade solicitante para o ano 2007 onde figurarán os gastos susceptibles de financiamento desagregados (anexo II). Se unha organización tiver varias oficinas, presentará os gastos de funcionamento, susceptibles de financiamento, de todas as oficinas de que dispón segundo o que se indica no anexo II a esta resolución.
c) Certificado do/a secretario/a co visto e prace do/a presidente/a relativo ao número de sedes, localización e dirección, así como o horario de atención ao consumidor (anexo III).
d) Certificado do número de socios, entendidos como tales os que se atopen ao día no pagamento das súas cotas, e importe das cotas percibidas. Tamén se incluirá unha descrición polo miúdo do organigrama xerárquico e funcional da asociación (anexo IV).
e) Certificado do/a secretario/a co visto e prace do/a presidente/a onde se faga constar, de conformidade co que se dispón no anexo V:
-O número, natureza e dispoñibilidade dos recursos humanos e técnicos existentes, así como a súa vinculación coa federación ou asociación, indicando se esta mesma é fixa ou temporal. Tamén se debe facer constar se a xornada laboral do dito persoal é a tempo completo ou parcial. No caso de dispoñer do dito persoal no momento de solicitar a subvención, xuntarase copia do seu contrato.
-Relación de gabinetes técnicos e xurídicos, con indicación de compoñentes, titulación e dedicación á entidade solicitante, indicando o horario presencial de atención ao público na sede da asociación.
f) Conxunto mínimo básico de datos relativos ao ano 2006 que a organización debe achegar ao Instituto Galego de Consumo, segundo o modelo que consta no anexo VI. Todas as reclamacións e queixas que presenten os consumidores ante a organización, serán rexistrados e tramitadas a través da aplicación informática que no seu momento lle sexa facilitada polo Instituto Galego de Consumo. Estes datos non serán exixibles ás organizacións de consumidores e usuarios de nova creación.
g) Memoria económica da entidade, na cal se especificará a totalidade dos ingresos e gastos referidos ao ano 2006 agrupados por partidas específicas en razón da súa orixe e finalidade. Estes datos non serán exixibles ás organizacións de consumidores e usuarios de nova creación.
h) Certificación do concello onde se faga constar a poboación do municipio segundo os datos que constan no último censo dispoñible.
i) Copia da carta de servizos publicada, se é o caso.
k) Certificado do/a xecretario/a co visto e prace do/a presidente/a da organización referente ao conxunto de todas as solicitudes de axudas solicitadas ou concedidas, obxecto desta convocatoria, por outras administracións públicas ou entes públicos ou privados nacionais ou internacionais (anexo VII).
l) Declaración responsable de non estar incurso nalgunha das circunstancias previstas nos números 2º e 3º do artigo 13 da Lei 38/2003, do 17 de novembro, xeral de subvencións, seguindo o modelo que se insire como anexo VIII.
m) Acreditar que está ao día nas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da comunidade autónoma, tendo en conta o que se dispón no artigo 41.Un) f) da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007. Non obstante, ao abeiro do artigo 43 da Lei 14/2006, a presentación da solicitude comportará a autorización do solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos, polo que queda liberado o solicitante de achegar a correspondente certificación.
n) Para aquelas organizacións que soliciten a subvención para a realización de proxectos a que fai referencia o artigo 4º desta resolución no seu punto terceiro, deberán acompañar, ademais, unha memoria de acordo co que se establece no modelo que se recolle como anexo IX.
Artigo 7º.-Criterios de valoración.
Para a concesión das axudas dos números 1 e 2 do artigo 4º, os criterios de valoración estarán en relación a:
a) Nº de oficinas abertas ao público: ata un máximo de 10 puntos.
b) Horario de atención ao público: ata un máximo de 10 puntos.
c) Persoal ao servizo da organización: ata un máximo de 30 puntos.
d) Nº de socios da organización ao día no pagamento das súas cotas: ata un máximo de 10 puntos.
e) Poboación do municipio en que ten a sede a organización de consumidores solicitante: ata un máximo de 10 puntos.
f) Número de consultas e reclamacións atendidas: ata un máximo de 10 puntos.
g) A aquelas organizacións que soliciten a subvención para financiar os gastos de creación ou funcionamento de gabinetes técnico-xurídicos e que melloren as características mínimas que a presente resolución lles exixe, sumaránselle un total de 10 puntos máis.
h) Ás organizacións que dispoñan dunha carta de servizos publicada onde se recollan os compromisos de calidade asumidos pola organización, os servizos prestados, forma e tempo así como un sistema de avaliación do cumprimento da devandita carta de servizos, sumaránselle outros 10 puntos máis.
Para a concesión das axudas do número 3 do artigo 4º, os criterios de valoración estarán en relación a:
a) Número de establecementos comerciais ou profesionais que se van a incluír na campaña de adhesión ao sistema arbitral de consumo e ámbito territorial da acción da organización: ata un máximo de 50 puntos.
b) Calidade do estudo e ámbito territorial das actuacións que se desenvolvan no estudo de campo: ata un máximo de 50 puntos.
c) Duración do proxecto para o fomento do asociacionismo de consumo, número de persoas a que vai dirixido e incidencia social ou relevancia pública das accións propostas en desenvolvemento del: ata un máximo de 50 puntos.
d) Número de horas dedicadas á actividade formativa: ata un máximo de 50 puntos.
Para a concesión das axudas previstas nos números 1, 2 e 3 do artigo 4º da presente resolución valorarase ata un máximo de 100 puntos o compromiso de utilización da lingua galega en todas as relacións que o interesado manteña coa Administración autonómica, de acordo co establecido no artigo 6.3º da Lei 3/1983, do 15 de xuño, de normalización lingüística de Galicia. Este compromiso acreditarase mediante a presentación, debidamente asinado, do modelo de compromiso que se inclúe como anexo XIII a esta resolución.
Artigo 8º.-Órganos competentes.
O órgano competente para a instrución dos expedientes de axudas a que fai referencia esta resolución será o servizo de Información, Cooperación e Fomento do Instituto Galego de Consumo, correspondendo ao presidente do Instituto Galego de Consumo ditar a resolución da concesión.
Artigo 9º.-Instrución dos procedementos.
1. Conforme o establecido no artigo 71 da Lei 30/1992, do 26 de novembro, se a solicitude de axuda non reúne os requisitos exixidos nesta lei e na presente resolución, o interesado será requirido para que nun prazo de dez días, contados a partir do día seguinte á recepción do dito requirimento, rectifique a falta ou xunte os documentos preceptivos, coa indicación de que, se non o fixer, procederase conforme o que determina o artigo 42.1º da citada lei.
2. O órgano encargado da instrución do procedemento realizará de oficio cantas actuacións ache necesarias para a determinación, coñecemento e comprobación dos datos en virtude dos cales debe formalizarse a proposta de resolución.
3. Revisados os expedientes e completados, se é o caso, o órgano instrutor deberá emitir, como paso previo á valoración, un informe relativo ao cumprimento dos requisitos que para os solicitantes se establecen no artigo 3º da presente resolución.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán ao dispor do órgano instrutor para que formule a proposta de resolución de inadmisión, na cal se indicarán as causas desta.
Artigo 10º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados nesta resolución, así como de propoñer a concesión ou denegación da subvención aos interesados.
2. A composición da comisión de valoración será a seguinte:
a) A xerente do Instituto Galego de Consumo, que a preside;
b) O/a xefe/a do Servizo de Asuntos Xerais, que actuará como secretario/a;
c) O/a xefe/a do Servizo de Información Cooperación e Fomento, o/a xefe/a do Servizo de Protección ao Consumidor e o/a xefe/a do Servizo de Seguridade de Produtos, que actuarán como vogais.
A citada comisión quedará validamente constituída sempre que asistan a ela o seu presidente, ou persoa en que delegue, un vogal e o secretario. Os acordos serán adoptados por unanimidade.
3. Na proposta de concesión que formule a comisión figurarán de xeito individualizado os solicitantes propostos para obter a subvención, especificándose a avaliación que lles corresponde segundo os criterios recollidos na presente resolución. Así mesmo, indicarase o importe da subvención para cada un deles, ata esgotar o crédito dispoñible.
4. O resto das actuacións subvencionables quedará en reserva para seren atendidas ben co crédito que quedase libre, de producirse algunha renuncia ou modificación nos proxectos inicialmente subvencionados, ben co incremento dos créditos orzamentarios destinados a estas subvencións. Para estes efectos, poderán realizarse sucesivas propostas de resolución conforme o sinalado neste artigo.
Artigo 11º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que achen pertinentes.
2. Porén, poderase prescindir do trámite a que se refire o número anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 12º.-Resolución e notificación.
1. Unha vez concluído o trámite de audiencia, a comisión de valoración formulará a proposta de resolución, que se elevará, a través do órgano instrutor, ao presidente do Instituto Galego de Consumo.
2. O presidente do Instituto Galego de Consumo, á vista da valoración da comisión, ditará a resolución de concesión ou denegación da axuda solicitada.
3. As resolucións de concesión ou denegación das axudas serán motivadas, de acordo cos criterios de valoración, e porán fin á vía administrativa. Para os efectos de optimizar a tramitación dos expedientes, e sen prexuízo dos recursos que procedan, entenderase aceptada a axuda polo beneficiario se no prazo de 15 días naturais contados desde o día seguinte ao da súa notificación, non manifesta por escrito a súa renuncia expresa.
4. O prazo máximo para resolver e notificar a resolución do procedemento non poderá exceder de seis meses. O prazo empezará a computar a partir da publicación no DOG da presente resolución.
O vencemento do prazo máximo sen terse notificado a resolución lexitima os interesados para entenderen desestimada por silencio administrativo a solicitude de concesión da axuda.
Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Non obstante, e de conformidade co establecido no artigo 59.6º b) da indicada lei, no caso das subvencións concedidas poderase substituír a notificación individual pola publicación no Diario Oficial de Galicia e na páxina web do Instituto Galego de Consumo. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada.
As solicitudes desestimadas notificaranse individualmente, con indicación das causas da desestimación.
Artigo 13º.-Anticipos.
De acordo co establecido no artigo 16 Un do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, poderán concederse anticipos no pagamento das axudas para os gastos a que se refiren os números 1 e 2 do artigo 4º da presente resolución, nos casos e coas condicións seguintes:
1. Para aquelas que non superen o importe de 6.010 euros, poderá acordarse un anticipo de pagamento de ata un 80% da contía outorgada, librándose o 20% restante unha vez presentada pola entidade beneficiaria a completa xustificación do cumprimento da finalidade e demais condicións para que foi concedida a axuda.
2. Para aquelas que superen o importe de 6.010 euros, poderá concederse un anticipo no pagamento da axuda do 50% da totalidade da subvención no momento da concesión á vista do certificado do/a secretario/a da organización co visto e prace do/a presidente/a comprensivo do orzamento de gastos da entidade solicitante para o ano 2007 en que se indique a achega da organización, e o 50% restante librarase unha vez presentada pola entidade beneficiaria a completa xustificación do cumprimento da finalidade e demais condicións para que foi concedida a axuda.
De acordo co establecido no artigo 16 Dous do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, poderán concederse anticipos no pagamento das axudas para os gastos a que se refire o número 3 do artigo 4º da presente resolución, nos casos e coas condicións seguintes:
Con carácter excepcional e por resolución motivada da consellería correspondente ou do órgano superior da entidade concedente, poderase autorizar un anticipo de ata o 50% da anualidade naqueles casos en que o investimento exixa pagamentos inmediatos.
Artigo 14º.-Modificación da resolución.
1. Toda alteración das condicións tidas en conta para a concesión da axuda e, en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión.
2. O órgano competente para a concesión da axuda poderá acordar a modificación da resolución por instancia do beneficiario. Os requisitos que deberán cumprirse son os seguintes:
a) Que a actividade, conduta ou modificación estea comprendida dentro da finalidade das normas ou bases reguladoras.
b) Que se acredite a inexistencia de prexuízo a terceiros.
c) Que os novos elementos e circunstancias que motiven a modificación, de teren concorrido na concesión inicial, non suporían a denegación da axuda.
3. O acto polo cal se acorde a modificación da resolución ou, se for o caso, se denegue, será ditado polo órgano concedente, logo de instrución do correspondente expediente, no cal se dará audiencia aos interesados na forma prevista no artigo 9.4º do Decreto 287/2000, do 21 de novembro, que desenvolve o réxime de axudas e subvencións públicas da Comunidade Autónoma de Galicia.
Artigo 15º.-Obrigas do beneficiario.
Son obrigas do beneficiario:
a) Realizar a actividade nas condicións que fundamentaron a concesión da subvención.
b) Someterse ás actuacións de comprobación que efectúe o órgano concedente, así como calquera outra comprobación e control financeiro que poidan realizar os órganos de control competentes, tanto nacionais como comunitarios, e achegar canta información lles for requirida no exercicio das actuacións anteriores.
c) Comunicarlle á entidade concedente a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.
d) Poñer ao dispor disposición do IGC calquera información ou documentación que se lle solicite, especialmente a destinada a comprobar os datos facilitados polas organizacións para a obtención de axudas.
e) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuación de comprobación e control.
f) Proceder ao reintegro dos fondos percibidos nos supostos contemplados no número 10º do artigo 78 do texto refundido da Lei de réxime financeiro e orzamentario de Galicia.
g) Para as subvencións indicadas no artigo 4º, números 1 e 2, destinadas ao mantemento das oficinas e á creación e funcionamento de gabinetes técnico-xurídicos, as asociacións deberán exhibir no lugar de atención aos consumidores e de maneira visible, un cartel informativo en que figure o patrocinio do Instituto Galego de Consumo, que facilitará este organismo. O cumprimento deste requisito acreditarase cunha fotografía que será remitida ao Instituto Galego de Consumo, no prazo dun mes contado desde a recepción do modelo.
h) No caso dos proxectos incluídos no artigo 4º, número 3, remitirase o programa correspondente polo menos 72 horas antes do inicio da actividade. No dito programa debe figurar de xeito destacado o patrocinio do Instituto Galego de Consumo.
Na difusión das actividades en medios de comunicación públicos ou privados deberá indicarse o patrocinio do IGC, debendo enviar a este organismo unha copia no soporte elixido para a difusión.
No caso de que na programación figure o patrocinio doutros organismos ademais do IGC, deberá xustificar as condicións de participación de cada un deles.
Artigo 16º.-Xustificación e pagamento.
1. A data límite para xustificar o correspondente investimento será o 30 de outubro do ano para o cal se outorgan as axudas. Para iso o beneficiario deberá presentar a través dalgunha das formas establecidas no artigo 38.4º da Lei 30/1992, do 26 de novembro, a seguinte documentación acreditativa:
a) Certificación do secretario/a da organización, co visto e prace do presidente/a, que indique o total dos gastos efectuados de acordo co anexo X a esta resolución.
b) Relación numerada e circunstanciada das facturas ou xustificantes dos gastos realizados, obxecto de subvención.
c) Facturas e xustificantes de pagamentos emitidos a nome da organización beneficiaria e correspondentes ao ano 2007. Neles quedará reflectido de xeito expreso que o seu pagamento foi efectuado. Esta documentación será preferentemente en orixinal ou no seu defecto, copia compulsada desta.
d) Cando unha mesma actividade implique varios gastos, os xustificantes destes presentaranse agrupados e ordenados por cada concepto e acompañados por cada agrupación dunha relación firmada polo representante legal do beneficiario.
e) Certificación da conta bancaria en que conste o código do banco, código da sucursal, díxito de control e código da conta corrente onde deba realizarse o pagamento, expedida pola entidade bancaria.
f) Certificación do secretario/a da organización, co visto e prace do/a presidente/a do conxunto de todas as solicitudes de axudas efectuadas ou concedidas, dende o momento da convocatoria, por outras administracións públicas ou entes públicos ou privados nacionais ou internacionais dende a data da concesión da axuda, de acordo co modelo que se establece como anexo VII á presente resolución.
g) Certificado acreditativo de estar ao día nas obrigas tributarias e coa Seguridade Social, e de non ter pendente o pagamento de ningunha débeda por ningún concepto coa Administración pública da Comunidade Autónoma galega, tendo en conta o que se dispón no artigo 43 da Lei 14/2006 e que se reflicte no artigo 6º número 4 da presente resolución.
h) No caso de subvencións relacionadas con número 1 do artigo 4º desta resolución, enviarase:
-Unha fotografía do cartel o que se refire o artigo 11 g) desta resolución.
-A documentación acreditativa do cumprimento do requisito de formación o que fai referencia o artigo 3.3º da presente resolución.
i) No caso de subvencións relacionadas co número 2 do artigo 4º desta resolución (asesoramento e asistencia técnica mediante o apoio e a creación de gabinetes xurídicos para a prestación de servizos en materia de consumo) será exixible, ademais:
-Unha fotografía do cartel o que se refire o artigo 11º g) desta resolución.
-Copia compulsada do contrato que acredite o persoal dedicado á atención do gabinete xurídico con expresión concreta sobre o vínculo contractual coa organización, titulación, tipo de persoal, duración do contrato e número de horas dedicadas diariamente a prestar o servizo de gabinete xurídico.
k) No caso de proxectos do número 3 do artigo 4º será preciso presentar:
-Titulación, cursos, seminarios e calquera outro documento xustificativo que acredite a formación específica en materia de consumo do persoal que realizará a actividade obxecto da subvención, de ser o caso.
-Todos os materiais producidos no desenvolvemento dos proxectos deberán remitirse ao IGC xunto coa xustificación en soporte dixital en formato PDF. No caso de haber imaxes o formato será JPG.
-Por cada un dos proxectos realizados presentarase unha memoria final de avaliación (anexo XII).
-Por cada un dos proxectos presentarase unha memoria económica en que deberá constar como mínimo o custo total do proxecto e a análise dos seguintes conceptos: pagamento (custo por hora de actividade) dos relatores ou persoal de execución da actividade; custo dos medios materiais (locais, equipos técnicos, imprenta, reprografía, etc.); desprazamentos, aloxamentos e mantenza dos relatores ou persoal de execución da actividade, no caso de habelos; custo medio por beneficiario e custo medio por hora de formación. Subvención concedida e achega da organización, así como a participación económica doutras organizacións patrocinadoras.
Transcorrido o prazo indicado sen que o beneficiario presentase a documentación solicitada poderase entender que renuncia á subvención. Neste caso, o presidente do Instituto Galego de Consumo ditará a oportuna resolución, nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Recibida a documentación xustificativa da subvención, os órganos competentes do Instituto Galego de Consumo, antes de procederen ao seu pagamento, poderán poderá realizar as actuacións de comprobación oportunas para verificar o cumprimento da actividade subvencionada.
3. Se na xustificación dos gastos se produce unha desviación superior ao 15% e inferior ou igual ao 25% respecto ao orzamento presentado e tido en conta para a concesión da subvención, procederase mediante a correspondente resolución de modificación a unha minoración da contía da subvención concedida, de tal xeito que se aplicará á cantidade realmente gastada a mesma porcentaxe que se aplicou á cantidade orzamentada para o cálculo da subvención.
4. Unha desviación superior ao 25% dará lugar á perda do dereito á subvención nos termos establecidos no artigo 19º da presente resolución, excepto no caso de que se xustifique que se cumpriron os obxectivos para os cales se concedeu a axuda económica. Neste suposto, procederase á minoración da contía da subvención na forma prevista no parágrafo anterior.
Artigo 17º.-Réxime de recursos.
As resolucións expresas ou presuntas dos expedientes tramitados ao abeiro do disposto nesta resolución esgotarán a vía administrativa e contra elas caberá interpoñer:
a) Recurso potestativo de reposición ante o órgano que as ditou ou debeu ditalas no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel en que se produza o acto presunto, segundo sexa o caso.
b) Ou ben directamente recurso contencioso-administrativo ante o xulgado do contencioso-administrativo correspondente á circunscrición do órgano que ditou ou debeu ditar a resolución, no prazo de dous meses contados desde o día seguinte ao da súa notificación, se é expresa ou de seis meses contados a partir do día seguinte a aquel en que se produza o acto presunto.
Todo isto sen prexuízo de que os interesados poidan exercer, se é o caso, calquera outro, que achen procedente.
Artigo 18º.-Concorrencia de axudas e subvencións públicas.
O importe das axudas e subvencións reguladas nesta resolución en ningún caso poderá ser de tal contía que, illadamente ou en concorrencia con outras axudas e subvencións, supere o custo da actividade subvencionada.
Artigo 19º.-Reintegro das axudas.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente a subvención percibida, así como os xuros de demora correspondentes.
2. Para facer efectiva a devolución a que se refire o número anterior, tramitarase o oportuno procedemento de reintegro, que se axustará ao previsto no artigo 78.10º do Decreto lexislativo 1/1999, do 7 de outubro, polo que se aproba o texto refundido da lei de réxime financeiro e orzamentario de Galicia, e na súa normativa de desenvolvemento.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e na súa normativa de desenvolvemento.
Artigo 20º.-Fiscalización e control.
1. O Instituto Galego de Consumo poderá levar a cabo as actividades de inspección que considere oportunas para controlar o cumprimento das subvencións.
2. Alén do anterior, a concesión das axudas e subvencións reguladas nesta resolución estará sometida ao exercicio da función interventora e do control financeiro por parte da Intervención Xeral da Comunidade Autónoma nos termos que establece o capítulo V do Decreto 287/2000, do 21 de novembro, ás actuacións de comprobación previstas na lexislación do Tribunal de Contas e do Consello de Contas, así como, se é o caso, ás dos servizos financeiros da Comisión Europea e do Tribunal de Contas Europeo.
Artigo 21º.-Réxime sancionador.
As infraccións administrativas cometidas en relación coas axudas reguladas na presente resolución sancionaranse de conformidade co disposto no artigo 79 do texto refundido da Lei de réxime financeiro e orzamentario de Galicia.
Artigo 22º.-Publicidade.
No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, o Instituto Galego de Consumo publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web, todo isto consonte o establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
Disposición adicional
No non previsto nesta resolución atenderase ao establecido nos artigos 78 e 79 do texto refundido da Lei de réxime financeiro e orzamentario de Galicia, na Lei 38/2003, xeral de subvencións, e no Decreto 287/2000, do 21 de novembro, e na normativa comunitaria que resulte de aplicación.
Disposición derradeira
Facúltase a presidencia do Instituto Galego de Consumo para que dite as disposicións necesarias para a aplicación do disposto na presente resolución.
Santiago de Compostela, 11 de maio de 2007.
Emilio Nogueira Moure
Presidente del Instituto Gallego de Consumo